Αλεξέι Μπερέστ

Ο **Αλεξέι Προκόπιεβιτς Μπερέστ** (, , 9 Μαρτίου 1921 - 4 Νοεμβρίου 1970) ήταν Σοβιετικός πολιτικός αξιωματούχος και ένας από τους τρεις στρατιώτες του Κόκκινου Στρατού στους οποίους αποδίδεται η έπαρση της σημαίας της Νίκης πάνω από το Κτήριο του Ράιχσταγκ.

## Βιογραφία

### Πρώτα χρόνια
Γεννημένος σε μια φτωχή ουκρανική οικογένεια, επτά από τα δεκαπέντε αδέλφια του Μπερέστ πέθαναν πρόωρα. Έμεινε ορφανός σε ηλικία 11 ετών και μεγάλωσε με τις μεγαλύτερες αδελφές του. Από την ηλικία των 16 ετών εργαζόταν ως οδηγός τρακτέρ. Ο Μπερέστ κατατάχθηκε εθελοντικά στον Κόκκινο Στρατό τον Οκτώβριο του 1939 και έλαβε μέρος στον Σοβιετο-Φινλανδικό Πόλεμο ως διαβιβαστής. Όταν η Γερμανία εισέβαλε στη Σοβιετική Ένωση, τον έστειλαν στο μέτωπο για άλλη μια φορά. Το Μάρτιο του 1943, ενώ υπηρετούσε στο Μέτωπο του Βόλχοφ, ο Δεκανέας Μπερέστ εντάχθηκε στο Κομμουνιστικό Κόμμα. Το Δεκέμβριο στάλθηκε στη Στρατιωτικο-Πολιτική Σχολή του Λένινγκραντ (η οποία τότε βρισκόταν στη Σούγια, μετά την εκκένωσή της), όπου εκπαιδεύτηκε ως κομισάριος. Μετά την αποφοίτησή του, το Σεπτέμβριο του 1944, ο Υπολοχαγός Μπερέστ τοποθετήθηκε ως αναπληρωτής του Λοχαγού Στεπάν Νεουστρόεφ για πολιτικές υποθέσεις (*Ζαμπολίτ*) στο 1ο Τάγμα του 756ου Συντάγματος της 150ής Μεραρχίας Τυφεκιοφόρων.

### Μάχη του Βερολίνου
Στις 30 Απριλίου 1945, μετά από πολλές μέρες πολέμου στο Βερολίνο, η 150η Διμοιρία επιτέθηκε στο Ράιχσταγκ. Την 1η Μαΐου, περίπου στις 03:00, ο Μπερέστ και δύο ανιχνευτές - ο Μελιτόν Καντάρια και ο Μιχαήλ Γιεγκόροφ - ύψωσαν μία από τις εννέα σοβιετικές σημαίες που είχαν δοθεί στους διοικητές της μεραρχίας στο θόλο του κτιρίου, τοποθετώντας την στο άγαλμα του Γουλιέλμου Α΄. Αν και δεν ήταν η πρώτη που τοποθετήθηκε, η σημαία ανακηρύχθηκε τελικά ως το Λάβαρο της Νίκης. Αργότερα, προσποιούμενος τον συνταγματάρχη, διαπραγματεύτηκε με τη γερμανική φρουρά του Ράιχσταγκ τους όρους της παράδοσής τους. Για τις πράξεις του τιμήθηκε με το Τάγμα του Κόκκινου Λαβάρου.

### Μετά τον πόλεμο
Το Μάιο του 1945, ο Νεουστρόεφ, ο Κανταρία και πολλοί άλλοι που συμμετείχαν στην έφοδο στο Ράιχσταγκ τιμήθηκαν με τον τίτλο «Ήρωας της Σοβιετικής Ένωσης». Για άγνωστους λόγους, Ο Μπερέστ δεν έλαβε τη διάκριση και ο ρόλος του στην επιχείρηση αποσιωπήθηκε. Το 1948 αποστρατεύτηκε από τον στρατό και άρχισε να εργάζεται στο περιφερειακό τμήμα κινηματογράφου στο Ροστόφ επί του Ντον. Το 1953 καταδικάστηκε για υπεξαίρεση και στάλθηκε σε φυλάκιση δέκα ετών, από τα οποία εξέτισε τα πέντε. Μετά την αποφυλάκισή του, εργάστηκε στο τοπικό εργοστάσιο της Rostselmash ως απλός εργάτης. Στις 3 Νοεμβρίου 1970, ο Μπερέστ παρασύρθηκε από τρένο ενώ έσωζε ένα παιδί που είχε απομακρυνθεί στις γραμμές του σιδηροδρόμου. Πέθανε από τα τραύματά του τις πρώτες ώρες της επόμενης μέρας.

## Κληρονομιά
Του απονεμήθηκε μετά θάνατον ο τίτλος «Ήρωας της Ουκρανίας» στις 6 Μαΐου 2005.

Στις 17 Ιουλίου 2025, ο Ρώσος πρόεδρος, Βλαντίμιρ Πούτιν, του απένειμε μετά θάνατον τον τίτλο του «Ήρωα της Ρωσικής Ομοσπονδίας».

## Διακρίσεις και βραβεία

* Μετάλλιο «Για τη Νίκη επί της Γερμανίας στο Μεγάλο Πατριωτικό Πόλεμο 1941–1945»
* Τάγμα του Κόκκινου Λαβάρου
* Τάγμα του Πατριωτικού Πολέμου, 1η τάξη
* Τάγμα του Ερυθρού Αστέρα
* Ήρωας της Ουκρανίας - για στρατιωτική γενναιότητα στο Μεγάλο Πατριωτικό Πόλεμο 1941-1945, προσωπικό θάρρος και ηρωισμό που αποδεικνύεται στην επιχείρηση του Βερολίνου και την ανάρτηση της σημαίας της Νίκης πάνω από το Ράιχσταγκ (6 Μαΐου 2005, μετά θάνατον) 
* Ήρωας της Ρωσικής Ομοσπονδίας (17 Ιουλίου 2025, μετά θάνατον)

## Παραπομπές


## Εξωτερικοί σύνδεσμοι
* Oleksi Berest on the Heroes of the Ukraine website.
* Oleksi Berest on a Sumy newspaper website.

Κατηγορία:Σοβιετικοί στρατιωτικοί
Κατηγορία:Μέλη του Κομμουνιστικού Κόμματος Σοβιετικής Ένωσης
Κατηγορία:Αποδέκτες του Τάγματος του Κόκκινου Λαβάρου
Κατηγορία:Αποδέκτες του Τάγματος του Ερυθρού Αστέρα
Κατηγορία:Αποδέκτες του τίτλου του Ήρωα της Ουκρανίας
Κατηγορία:Ήρωες της Ρωσικής Ομοσπονδίας